Zimbabwe | BILTONG & POT- ROAST
BOEREWORS EN SJOE SIE!
July 6, 2012 by Biltong & Pot-roast
Vreugde in Zimbabwe
Nou ja, wat sal 'n mens van die afgelope rugby-wintertoere sê? Miskien so min as moontlik. Ek sien ons het darem ons derde plek op die ranglys behou ná Australië (2de) en die skrikwekkende manne-in-swart heel gemaklik bo-aan.
En as mens liewer niks oor die rugby wil sê nie, dan wil 'n mens nie eers gedagtes hê oor krieket nie. Zimbabwe? Hoe is dit moontlik dat een van die versukkelste lande ter wêreld twee wedstryde teen Suid-Afrika wen? Volgens die een of ander opname wat kyk hoe gelukkig die verskillende lande se mense is, blyk Mugabe se mense oor die algemeen gelukkiger te wees as hul suidelike bure. Hoe verklaar dit dan dat hulle hul lewens in gevaar stel om riviere vol krokodille oor te steek, deur leeugebied te trek, oor elektriese heinings te klouter en dan nog die moontlikheid van xenofobiese aanvalle te trotseer wanneer hulle in groot getalle die grens na Suid-Afrika oorsteek?
Op 'n heel ander noot.
Ons manne se gereedskap haal die nuus die laaste tyd om heel onwaarskynlike redes. Kyk nou maar vir onse Prez Zuma en DAARDIE skildery.
En dan is daar daai ou in Japan wat sy kroonjuwele chirurgies laat verwyder en gevries het. Enkele maande later kry hy toe 'n blink plan. Gedagtig aan die Oosterse smaak vir eksotiese cuisine sien hy toe 'n gaping om geld te maak. Tydens 'n openbare geleentheid omskep hy toe sy (bestand)dele in 'n liplekker gereg. Vyf kliënte het elk sowat $250 'n worsie, ek bedoel porsie betaal. Wonder wat het hy die gereg genoem – dalk Sjoe Sie!
Hoe groot is 'n porsie?
Nee wat, noem my oudmodies, maar gee my eerder 'n lekker stuk boerewors met gebakte hoendereiers. Saam met pap en sous is dit net so lekker. Of sommer met enige iets.